b'\n_START_ARTICLE_\nRudolf Baumbach\n_START_SECTION_\n\xc5\xbdivljenje in delo\n_START_PARAGRAPH_\nRodil se je v Kranichfeldu v Turingiji kot sin lokalnega zdravnika. Pri dveh letih se je z dru\xc5\xbeino preselil v Meiningen, kjer je obiskoval srednjo \xc5\xa1olo v katoli\xc5\xa1kem \xc5\xa1olskem centru Bernhardinum. \xc5\xa0olo je zaklju\xc4\x8dil leta 1860 in se vpisal na \xc5\xa1tudij naravoslovja v Leipzigu. Leta 1865 je v Heidelbergu doktoriral iz filozofije. Po \xc5\xa1tudiju je bil kot \xc4\x8dlan nem\xc5\xa1ke \xc5\xa1tudentske bratov\xc5\xa1\xc4\x8dine Corps Thuringia Leipzig zasebni u\xc4\x8ditelj pri razli\xc4\x8dnih dru\xc5\xbeinah v Gradcu, Brnu in Trstu._NEWLINE_V Trstu se je leta 1870 vklju\xc4\x8dil v sekcijo nem\xc5\xa1ko-avstrijskega planinskega dru\xc5\xa1tva za Primorsko. Zahajal je v gore na Bov\xc5\xa1kem in Gorenjskem. Na Slovenskem ga prvi\xc4\x8d omenja nem\xc5\xa1ki tisk leta 1878 (Laibacher Tagblatt), slovenski tisk pa prvi\xc4\x8d v oceni Zlatoroga (Slovenec 5.\xe2\x80\x937. jan. 1881)._NEWLINE_Viljem Urbas ga je seznanil s slovensko narodno pripovedko o Zlatorogu in drugim slovenskim bajeslovjem ter narodopisjem. Dve leti pred Baumbachovim prihodom v Trst je Karel De\xc5\xbeman v ljubljanskem nem\xc5\xa1kem dnevniku Laibacher Zeitung objavil pripovedko o Zlatorogu, povzeto po nekem slovenskem pri\xc4\x8devalcu. Ta je Baumbacha spodbudila, da se je lotil pesni\xc5\xa1ke obdelave snovi. Med letoma 1874 in 1875 je spesnil epsko-liri\xc4\x8dno pesnitev Zlatorog in jo maja 1877 izdal v Leipzigu. Ta in naslednje izdaje so bile do sredine tridesetih let natisnjene v ve\xc4\x8d kot 110.000 izvodih, pesnitev pa je bila prevedena v angle\xc5\xa1ki, italijanski, \xc4\x8de\xc5\xa1ki, srbski ter hrva\xc5\xa1ki jezik; z njo se je uveljavil kot pesnik. Baumbach je v Zlatoroga vnesel slovenski kolorit z avtohtonimi imeni krajev, ljudi, trentarskih lovcev in pastirjev. Pripovedka, ki je dotlej \xc5\xbeivela le v ustnem izro\xc4\x8dilu bov\xc5\xa1kih pastirjev, je postala znana tudi v kulturnem svetu. Objavil je tudi nekaj prevodov Pre\xc5\xa1ernovih pesmi. Baumbach je bil popularen pesnik, njegove pesmi so do\xc5\xbeivele ve\xc4\x8d kot 300 uglasbitev._NEWLINE_Leta 1885 se je vrnil v Meiningen, kjer je bil imenovan za vojvodskega knji\xc5\xbeni\xc4\x8darja. Tam je ostal dvajset let, vse do svoje smrti.'